የትግራይ የሰማዕታት ቀን ዛሬ በሐውዜን እንደሚከበር ተገለጸ
በየዓመቱ በትግራይ ክልል ሰኔ 15 የሚከበረው የሰማዕታት ቀን ዛሬ በተለያዩ ዝግጅቶች በሐውዜን እንደሚከበር የትግራይ ክልል ምክትል ርዕሰ መስተዳደር ዶክተር ደብረጽዮን ገብረሚካኤል አስታወቁ ።ዶክተር ደብረጽዮን የሰማዕታት ቀንን በተመለከተ በመቐለ ከተማ በሠጡት መግለጫ እንደገለጹት ደርግ የሐውዜን ጭፍጨፋ ያካሄደበትን  ሰኔ 15 ወይም የሰማዕታት ቀን  በክልሉ የሚከበረው  በትግሉ የወደቁ ሰማዕታትን  ለማሰብ ነው ብለዋል። ህወሓት ደርግን ለመጣል ባደረገው  የትጥቅ ትግልም  ከ60 ሺህ በላይ አባላት  ህይወታቸውን  ማጣታቸውንም  ዶክተር ደብረጽዮን  ተናግረዋል ።          ዶክተር  ደብረጽዮን  የአገሪቱን ወቅታዊ ጉዳዮች  በተመለከተ  እንደተናገሩት  የኤርትራው ፕሬዚዳንት ኢሳያስ አፈወርቂ  የኢህአዴግ ሥራ አስፈጻሚ ላቀረበው የሰላም ጥሪ የሠጡትን ምላሽ በአወንታዊ መልኩ እንደሚያዩት ገልጸዋል  ።በኢትዮጵያና ኤርትራ መካከል ሰላምን  ለማምጣት ህወሓትና ኢህአዴግ ከአንድ ዓመት በፊት ሲወያዩና ሲመክሩ  መቆየታቸውን ጭምር  በመግለጫቸው ጠቁመዋል ።የህወሓት ማዕከላዊ ኮሚቴ በቅርቡ ባደረገው ስብሰባም ባለፉት 18 ዓመታት  በሁለቱ አገራት  በኢትዮ-ኤርትራ ድንበር አካባቢ ሠራዊታቸውንና ሚሊሻቸውን በማስፈራቸው ምክንያት  በአካባቢው ህዝቦች ላይ ኢኮኖሚያዊ ፣ማህበራዊና ፖለቲካዊ ጉዳቶችን ማስከተሉን በመግለጫው አመልክተዋል ።የኢህአዴግ ሥራ አስፈጻሚ የአልጀርስ ስምምነትን ያለምንም ቅድመ ሁኔታ መቀበሉን  ለመገናኛ ብዙሃን ከማሳወቁ በፊት ግን የኢህአዴግ ምክር ቤት እንዲሁም አጠቃላይ የአገሪቱ ህዝቦች ውይይት ሊያደርጉበት ይገባ እንደነበረም ዶክተር ደብረጽዮን በመግለጫቸው አስረድተዋል  ።ጠቅላይ ሚንስትር ዶክተር አብይ ሰኔ 11 ላይ ለህዝብ ተወካዮች ምክር ቤት በሠጡት  ማብራሪያ ከአሁን በኋላ የኢህአዴግ ሥራ አስፈጻሚ የሚወያይባቸው ጉዳዮችን  ህዝቡ እንዲያውቃቸውና እንዲወያይባቸው የሚደረግ መሆኑን  መናገራቸው ይታወሳል ። 